**Līgums**

**par fiziskās un tehniskās apsardzes pakalpojumu sniegšanu**

Pasūtītāja Nr.\_\_\_\_\_\_\_\_\_\_\_\_\_ Izpildītāja Nr.G-2019/0001

Rīgā, 2019.gada \_\_\_\_\_\_\_\_\_\_\_\_\_\_\_

 **Korupcijas novēršanas un apkarošanas birojs,** reģ.Nr.90001427791, tā priekšnieka Jēkaba Straumes personā, kurš rīkojas saskaņā ar Korupcijas novēršanas apkarošanas biroja likumu, turpmāk tekstā - Pasūtītājs, no vienas puses, un

**AS “G4S Latvia”**, vien.reģ. Nr.40103058465, tās valdes locekļu Karinas Skoborihinas un Jāņa Ābeles personās, kuri rīkojas, saskaņā ar statūtiem, turpmāk tekstā - Izpildītājs, no otras puses, bet turpmāk abi kopā Puses un katrs atsevišķi - Puse**,** pamatojoties uz iepirkuma „Par fiziskās un tehniskās apsardzes pakalpojumu sniegšanu” (identifikācijas Nr. KNAB 2019/2) (turpmāk - Iepirkums) rezultātiem, apzinādamies savas darbības juridisko nozīmi un sekas, bez spaidiem, maldības un viltus, noslēdz šādu līgumu (turpmāk tekstā - Līgums):

**1.** **Līguma priekšmets**

1.1.Pasūtītājs uzdod, bet Izpildītājsapņemas veikt nekustamā īpašuma - ēkas un piegulošās teritorijas adresē Citadeles ielā 1, Rīgā, LV-1010 (turpmāk tekstā – Objekts), fizisko un tehnisko apsardzi saskaņā ar iepirkuma tehnisko specifikāciju (1.pielikums) un apsardzes un caurlaižu režīma instrukciju (turpmāk - Instrukcija) (2.pielikums), kas ir šā Līguma neatņemamas sastāvdaļas.

1.2.Šā Līguma izpratnē:

1.2.1.**Fiziskā apsardze** ir Objekta un tajā esošā īpašuma apsargāšanas pasākumu kopums, izmantojot vienu vai vairākus apsardzes darbiniekus, kuri pastāvīgi atrodas Objektā, lai nodrošinātu apsardzes Objektu no prettiesiska vai cita veida apdraudējuma, kā arī apsardzes darbinieka rīcība Objektā trauksmes (tehnisku u.c. veida avāriju, signalizācijas sistēmu bojājumu u.c.) gadījumos;

1.2.2.**Tehniskā apsardze** ir Izpildītāja reaģēšana uz trauksmes signāla saņemšanu centrālajā pultī un papildus ekipāžas nosūtīšana uz Objektu nepieciešamības gadījumā;

1.2.3.**Objekts** ir ēka un tai piegulošā teritorija, kas atrodas Citadeles ielā 1, Rīgā, kas nodots Izpildītāja apsardzē saskaņā ar šī Līguma noteikumiem, ņemot vērā Objekta lielumu, atrašanās vietu un pārredzamības pakāpi, Pasūtītāja noteikto apsardzes darbinieku skaitu, apsardzes tehniskās sistēmas pakāpi, u.tml.

**2. Līgumsumma un norēķinu kārtība**

2.1. Līguma kopējā summa nepārsniedz 240000 *eur* (divi simti četrdesmit tūkstoši *eur*) bez pievienotās vērtības nodokļa.

2.2. Par šajā Līgumā minētajiem pakalpojumiem Pasūtītājs ik mēnesi maksā Izpildītājam mēneša maksu 11504,80 *eur* (vienpadsmit tūkstoši pieci simti četri *eur*, 80 centi) bez pievienotās vērtības nodokļa, saskaņā ar finanšu piedāvājumu (3.pielikums).

2.3.Pakalpojuma cenā tiek ietvertas visas izmaksas, kas saistītas ar minētā Pakalpojuma sniegšanu, tajā skaitā darbinieku izmaksas, nodokļi, transporta, aprīkojuma jebkuras citas Izpildītāja izmaksas, neskaitot pievienotās vērtības nodokli.

2.4.Pasūtītājs veic samaksu par Izpildītāja iepriekšējā mēnesī faktiski sniegtajiem Pakalpojumiem, pamatojoties uz Izpildītāja iesniegto rēķinu un Pušu parakstīto Pakalpojuma pieņemšanas – nodošanas aktu (turpmāk tekstā – Akts), kurā norādīts Pakalpojuma izpildes periods un kvalitāte.

2.5.Izpildītājs sagatavoto rēķinu pēc Akta savstarpējās parakstīšanas un nosūta elektroniski Pasūtītājam uz e-pastu: dn@knab.gov.lv.

2.6.Pasūtītājs Līguma 2.4.punktā minētā rēķina apmaksu veic 10 (desmit) darba dienu laikā no rēķina saņemšanas dienas.

**3. Līguma izpildes kārtība**

3.1.Izpildītājs Pakalpojuma izpildi uzsāk 2019.gada 23.aprīlī. Ar Pakalpojuma uzsākšanas brīdi savu spēku zaudē 2018.gada 19.martā starp Korupcijas novēršanas un apkarošanas birojs un AS G4S Latvia noslēgtais līgums (Pasūtītāja Nr.1.6-2/6, Izpildītāja Nr.G-2018/0003).

3.2.Darba organizācijas jautājumi Izpildītājam ar Pasūtītāju jāsaskaņo pirms Pakalpojumu sniegšanas uzsākšanas.

3.3.Pasūtītājs ir tiesīgs nepieņemt Pakalpojumu un neparakstīt Aktu, ja Pakalpojums izpildīts nekvalitatīvi vai tas neatbilst Līguma noteikumiem un/vai Pasūtītāja pieprasījumam. Šajā gadījumā Pasūtītājs iesniedz Izpildītājam rakstveida pretenziju, to nosūtot uz Līguma 8.6.1. apakšpunktā norādītās kontaktpersonas e-pasta adresi.

3.4.Izpildītājam jābūt noslēgtam civiltiesiskās atbildības apdrošināšanas līgumam ar atbildības limitu ne mazāku kā 500 000 *eur* (pieci simti tūkstoši *eur*), kas ir spēkā šī Līguma darbības termiņā, un 5 (piecu) darba dienu laikā iesniedz Pasūtītājam apdrošināšanas polises kopija.

**4. Pušu pienākumi un tiesības**

4.1. Pasūtītājs apņemas:

4.1.1.nodrošināt Izpildītājam apsildāmu dienesta telpu, aprīkotu ar vienu telefona sakaru līniju un vienu stacionāro telefona aparātu, izņemot gadījumus, ja Objektā notiek būvniecība;

4.1.2.pēc Izpildītājapaziņojuma saņemšanas, ne vēlāk kā 1 (vienas) dienas laikā novērst bojājumus telefona sakaros un elektropadevē apsardzes tehniskajai sistēmai;

4.1.3.nekavējoties, bet ne vēlāk kā 24 (divdesmit četru) stundu laikā rakstiski informēt Izpildītāju par kontaktpersonu maiņu, kā arī teritorijas, telpu vai citām plānojamām izmaiņām, kas saistītas ar Objekta drošību;

4.1.4.informēt mutiski vai telefoniski apsardzesdarbiniekus par pieļaujamo uzturēšanos Objektā, norādot personas identifikāciju (darbinieki, apmeklētāji, pakalpojumu sniedzēji u.tml.), to konkrēto atrašanās mērķi Objekta teritorijā, nepieciešamiem ierobežojumiem, kā arī Objektā noteikto uzturēšanās laika režīmu attiecīgu darbību veikšanai;

4.1.5.informēt Izpildītāju par telpu kapitālā remonta sākumu, darba režīma izmaiņām un citām ar Objektu un tā piekļuvi saistītām izmaiņām;

4.1.6.naudu un vērtslietas, sevišķi vērtīgus priekšmetus, kā arī atsevišķas priekšmetu kategorijas, klasificētos un ierobežotas pieejamības dokumentus, pēc darba pabeigšanas ar tiem, attiecīgi ievietot seifos, metāla skapjos vai speciāli ierīkotās glabātuvēs;

4.1.7.pēc darba dienas beigām aizvērt visus logus un durvis;

4.1.8.neieiet Objektā bez Izpildītāja darbinieka klātbūtnes, ja konstatēti acīmredzami bojājumi (izsisti stikli, bojātas durvis, sienas).

4.2.Pasūtītājam ir tiesības:

4.2.1.kontrolēt šajā Līgumā Izpildītājam paredzēto saistību izpildi;

4.2.2.kopā ar Izpildītāju vai tā pilnvarotajām personām veikt fiziskās apsardzes un Objekta tehnisko sistēmu nodrošinājuma pārbaudi;

4.2.3.sniegt Izpildītājam priekšlikumus un norādījumus par apsardzes sistēmas efektivitātes palielināšanu;

4.2.4.pieprasīt apsardzes darbinieka nomaiņu 1 (viena) kalendārā mēneša laikā, ja netiek ievēroti instrukcijā noteiktie pienākumi;

4.2.5.pieprasīt citu ar Līguma saistībuizpildi nepieciešamo informāciju.

4.3.Izpildītājs apņemas:

4.3.1.iepazīstināt savus Objektā strādājošos darbiniekus ar pamatinformāciju par Pasūtītāju, korekti izturēties pret Pasūtītāja darbiniekiem, apmeklētājiem, kā arī Pasūtītāja darbību nodrošināšanai nolīgto pakalpojumu sniedzējiem, kā arī neveikt nekādas darbības, kas varētu kaitēt Pasūtītāja interesēm un reputācijai;

4.3.2.pirms Līguma izpildes uzsākšanas Objektā, kopā ar Pasūtītāja pārstāvi iepazīties ar Objekta apsardzes sistēmu, sniegt rekomendācijas tā papildus nostiprināšanai;

4.3.3.nodrošināt Izpildītāja darbiniekus ar apsardzei nepieciešamo formu, ekipējumu, veikt to apmācību un regulāro instruktāžu;

4.3.4.nodrošināt apsardzes un citu funkciju veikšanu saskaņā ar Instrukciju (2.pielikums);

4.3.5.nodrošināt apsardzi ar darbiniekiem, kuriem izsniegta vismaz 3.kategorijas speciālā atļauja darbam ar valsts noslēpuma objektiem un kura likumā noteiktajā kārtībā saņēmusi apsardzes sertifikātu;

4.3.6.informēt Pasūtītāju par apsardzes nodrošināšanai Objektā nozīmētajiem apsardzes darbiniekiem;

4.3.7.pieslēgt Pasūtītāja Objektā uzstādīto apsardzes signalizāciju Izpildītāja apsardzes centrālajai pultij un nodrošināt apsardzes signalizācijas trauksmes signāla saņemšanu uz centrālo pulti;

4.3.8.reaģēt uz apsardzes centrālajā pultī pienākošajiem trauksmes signāliem, sazinoties ar Objektā esošo apsardzes darbinieku, un nekavējoties, bet ne vēlāk kā Līguma 2.pielikumā norādītajā laikā no notikuma konstatēšanas brīža, izsūtīt bruņotas apsardzes patruļas ekipāžu;

4.3.9.nodrošināt apsardzes darbinieka saziņu ar centrālo pulti un nepieciešamības gadījumā ar papildus ekipāžas nodrošināšanu;

4.3.10.neizpaust nepiederošām personām fiziskās apsardzes veidu, skaitu, darba laiku un apsardzes tehnisko sistēmu lietošanas noteikumus.

4.4.Izpildītājamir tiesības:

4.4.1.apsekot Objektu, apskatīt apsargājamās un tām blakus esošās ēkas un teritoriju;

4.4.2.lai uzlabotu Objekta apsardzi, sniegt Pasūtītājam rekomendācijas papildus drošības pasākumu veikšanai;

4.4.3.pieprasīt, lai Pasūtītājadarbinieki ievēro Līguma 4.1.4. - 4.1.8. apakšpunktā un Instrukcijā (1.pielikums) noteikto;

4.4.4.nepieciešamības gadījumā, ekipāžai, kura veiks pārbaudi Objektā, nodrošinot Līguma izpildi, ir tiesības atrasties Objekta teritorijā.

**5.Pušu atbildība**

5.1.Pusesir materiāli atbildīgas par Līguma saistību pilnīgu un pienācīgu izpildi un atlīdzina otram Līdzējam visustiešos zaudējumus, kuri tam radušies šā Līguma saistību neizpildes, daļējas vai nepienācīgas izpildes dēļ.

5.2.Izpildītājs ir pilnā apjomā atbildīgs par zaudējumiem, kuri Pasūtītājam radušies Izpildītājadarbinieku vainas dēļ.

5.3.Izpildītājs nav atbildīgs par zaudējumiem, ja:

5.3.1.notikusi Pasūtītāja darbinieku personīgo mantu zādzība, kas atstātas apsargājamā Objekta telpās gadījumos, ja darbinieks nav ievērojis drošības prasības;

5.3.2.nozagta nauda, vērtslietas, mākslas priekšmeti, antikvāri priekšmeti, sevišķi vērtīgas preces, kas netika ievietotas seifos, skapjos, glabātuvēs, un par to netika informēta apsardze;

5.3.3.zaudējumi radušies, ja materiālās vērtības atstātas viegli pieejamās vietās, kuras pēc Izpildītāja rakstiska pieprasījuma nav attiecīgi nodrošinātas;

5.3.4.iekļūšana Objektā notikusi caur ēkas konstrukciju elementiem, kurus pēc Izpildītāja rakstiska pieprasījuma Pasūtītājs atteicies bloķēt ar apsardzes signalizācijas sistēmu un Izpildītājs to var apliecināt, uzrādot rakstveida saraksti, kā arī, ja prettiesiskā vai viltus ceļā trešās personas (jebkuras fiziskas vai juridiskas personas) nesankcionēti piekļuvušas Pasūtītājadatorsistēmu tīkliem (datoru, video novērošanas elektronisko ieraksta iekārtu, piekļuves kontroles, u.tml. iekārtu paroļu, kodu, šifru nolasītāju nesankcionētai izmantošanai).

5.4.Jebkuru zaudējumu apmēram, kuru atlīdzināšanu pieprasa Pasūtītājs saskaņā ar šā Līguma nosacījumiem, ir jābūt apstiprinātam ar Pasūtītāja vai trešo personu grāmatvedības dokumentiem.

5.5.Zaudējuma novērtējumā neieskaita noteiktajā kārtībā neuzskaitītas un nereģistrētas materiālās vērtības.

5.6.Izpildītājs nav atbildīgs par saistību neizpildi vai zaudējumiem, kas Pasūtītājam radušies dažādu no Izpildītāja neatkarīgu tehnisku problēmu, nepilnību, defektu, avāriju un tādu apstākļu dēļ Objektā, par kuru novēršanu ir atbildīgs Pasūtītājs vai trešās personas.

5.7.Pasūtītājam un Izpildītājam nodarīto materiālo zaudējumu un to izraisošo apstākļu izvērtēšanai Puses izveido komisiju, kurā ir divi pārstāvji no katras Puses ar apdrošinātāju pārstāvju un, nepieciešamības gadījumā, citu kompetentu personu vai ekspertu piedalīšanos. Komisija sastāda aktu, kurā tiek atzīmētas Pušu prasības, nodarīto zaudējumu apmēri, to atlīdzināšanas kārtība un termiņš.

5.8.Puses apņemas neizpaust informāciju par Līguma laikā iegūto informāciju (tai skaitā par Biroja apmeklētājiem, darbiniekiem un jebkurām trešajām personām) un ievērot Līgumā un normatīvajos aktos noteiktos ierobežojumus un konfidencialitāti.

**6. Neparedzami apstākļi**

6.1.Neviena no Pusēm nav atbildīga par Līguma saistību neizpildi, ja saistību izpilde nav bijusi iespējama neparedzamu apstākļu dēļ, kas radušies pēc Līguma noslēgšanas un ja Puse par šādu apstākļu iestāšanos ir informējusi otru Pusi 5 (piecu) darba dienu laikā no šādu apstākļu rašanās dienas. Šajā gadījumā Līgumā noteikto izpildes un samaksas termiņu pagarina attiecīgi par tādu laika periodu, par kādu šie neparedzamie apstākļi ir aizkavējuši Līguma izpildi, bet ne ilgāk par vienu mēnesi.

6.2.Ar neparedzamiem apstākļiem saprot dabas stihijas (plūdi, vētras postījumi), katastrofas, streiki, karadarbība vai manevri, kā arī citi tamlīdzīgi apstākļi, kuru dēļ šī Līguma nosacījumu izpilde nav iespējama un ko Pusēm nebija iespējas ne paredzēt, ne novērst.

6.3.Puse, kura atsaucas uz neparedzamiem apstākļiem, pierāda, ka tai nebija iespēju ne paredzēt, ne novērst radušos apstākļus, kuru sekas par spīti īstenotajai pienācīgajai rūpībai, nav bijis iespējams novērst.

**7. Strīdu izskatīšana**

Strīdus, kas radušies Līguma izpildes rezultātā, Puses risina savstarpēju pārrunu ceļā. Ja Puses nevar panākt vienošanos, strīdu risina tiesā Latvijas Republikas normatīvajos aktos noteiktajā kārtībā.

**8. Personas datu apstrāde**

8.1.Personas datus, kurus Līguma izpildes nolūkā Pasūtītājs nodevis Izpildītājam vai Izpildītājs ieguvis no citām personā (turpmāk – Personas dati) Izpildītājs apstrādā saskaņā ar Latvijas Republikas normatīvajiem aktiem, Eiropas Parlamenta un Padomes 2016.gada 27.aprīļa Regulas (ES) 2016/679 par fizisku personu datu aizsardzību attiecībā uz personas datu apstrādi un šādu datu brīvu apriti, ar ko atceļ Direktīvu 95/46/EK (Vispārīgā datu aizsardzības regula), prasībām un Pasūtītāja norādījumiem.

8.2. Līguma izpratnē Pasūtītājs ir Personas datu pārzinis, bet Izpildītājs ir Personas datu apstrādātājs.

8.3. Izpildītājs veic Personas datu apstrādi tikai Līgumā noteikto Izpildītāja saistību izpildei.

8.4.Ja Līguma izpildes ietvaros Izpildītājs ir ieguvis Personas datus no citām personām, Izpildītājs šos Personas datus apstrādā tikai apsardzes pakalpojuma nodrošināšanas mērķa ietvaros, ievērojot normatīvos aktus.

8.5. Izpildītājs nedrīkst Personas datus nodot trešajām personām, kā arī uz trešajām valstīm vai starptautiskām organizācijām bez saskaņošanas ar Pasūtītāju.

8.6. Izpildītājs Pasūtītāja noteiktajā termiņā sniedz Pasūtītājam:

8.6.1. informāciju, kas tam nepieciešama, sniedzot atbildi uz datu subjekta pieprasījumu par Personas datu apstrādi līguma ietvaros;

8.6.2. informāciju, kas nepieciešama, lai pierādītu, ka Izpildītājs veic Personas datu apstrādi saskaņā ar Līguma 8.1.punktu;

8.7. Pasūtītājam ir tiesības pārbaudīt Izpildītāja veiktās Personas datu apstrādes atbilstību Līguma 8.1. punktam, brīdinot par to Izpildītāju vismaz piecas darbdienas iepriekš.

8.8. Izpildītājs dzēš vai nodod atpakaļ Pasūtītājam Vienošanās izpildes ietvaros saņemtos Personas datus ne vēlāk kā vienu mēnesi pēc Vienošanās saistību izpildes vai Vienošanās izbeigšanās dienā (atkarībā, kurš nosacījums iestājas pirmais), ja normatīvie akti nenoteic Izpildītājam pienākumu tos glabāt ilgāk.

8.9. Izpildītājs pēc Pasūtītāja pieprasījuma rakstiski apliecina Personas datu dzēšanu saskaņā ar Līguma 8.8. punktu.

**9. Nobeiguma nosacījumi**

9.1. Līgums stājas spēkā ar tā abpusējas parakstīšanas brīdi un ir spēkā 2 (divus) gadus, bet nepārsniedzot Līguma 2.1.punktā norādīto Līguma summu.

9.2. Ja, iestājoties Līguma 9.1.punktā norādītajam termiņam, nav sasniegta Līguma 2.1.punktā norādītā Līguma summa, Puses ir tiesīgas šo Līgumu pagarināt.

9.3. Jebkura no Pusēm, brīdinot otru Pusi, ir tiesīga šo Līgumu vienpusēji izbeigt, 60 (sešdesmit) dienas iepriekš elektroniski nosūtot paziņojumu Pasūtītāja kontaktpersonai. Paziņojumā norāda Līguma uzteikuma iemeslu.

9.4. Jebkura no Pusēm var izbeigt Līgumu nekavējoties, ja otra Puse nepilda vai pārkāpj šī Līguma nosacījumus.

9.5. Jebkuri Līguma grozījumi vai papildinājumi tiek noformēti rakstveidā un tie kļūst par Līguma neatņemamu sastāvdaļu.

9.6. Pušu kontaktpersonas:

9.6.2. Izpildītāja kontaktpersona:

9.7.Līgums kopā ar pielikumiem, kas ir neatņemamas šī Līguma sastāvdaļas, ir sagatavots uz 9 (deviņām) lapām, 2 (divos) identiskos eksemplāros katrai Pusei pa vienam eksemplāram. Abiem eksemplāriem ir vienāds juridisks spēks.

**10. Pušu rekvizīti**

**Pasūtītājs: Izpildītājs:**

|  |  |
| --- | --- |
| **Korupcijas novēršanas un apkarošanas birojs**Reģ.Nr.90001427791Adrese: Citadeles ielā 1Rīgā, LV - 1010Valsts kaseKonts:LV52TREL2040007022000Kods: TRELLV22 | **“AS G4S Latvia“**Reģ.Nr.: 40103058465Adrese: Stigu iela 10, Rīga, LV-1021Banka: AS SwedbankKods: HABALV22Konts: LV87HABA0001408036011 |

\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_

/J.Straume/ / K.Skoborihina/

 \_\_\_\_\_\_\_\_\_\_\_\_\_\_\_\_ /J.Ābele /